L 229/56
EL
Επίσημη Εφημερίδα της Ευρωπαϊκής Ένωσης
18.9.2023
(5)
Η πρωτοβουλία αποσκοπεί στην ενίσχυση της ανταγωνιστικότητας και της ανθεκτικότητας της τεχνολογικής και βιομηχανικής βάσης του τομέα των ημιαγωγών, ενισχύοντας παράλληλα την ικανότητα καινοτομίας του οικοσυστήματος ημιαγωγών σε ολόκληρη την Ένωση, μειώνοντας την εξάρτηση από περιορισμένο αριθμό εταιρειών και γεωγραφικών περιοχών τρίτων χωρών και ενισχύοντας την ικανότητά του όσον αφορά τον σχεδιασμό και την παραγωγή, τη συσκευασία, την επαναχρησιμοποίηση και την ανακύκλωση προηγμένων ημιαγωγών.
Η πρωτοβουλία θα πρέπει να υποστηρίζει τους εν λόγω στόχους με τη γεφύρωση του χάσματος μεταξύ των προηγμένων δυνατοτήτων έρευνας και καινοτομίας της Ένωσης και της βιώσιμης βιομηχανικής τους εκμετάλλευσης.
Η πρωτοβουλία θα πρέπει να προωθεί την ανάπτυξη ικανοτήτων ώστε να καταστεί δυνατός ο σχεδιασμός, η παραγωγή και η ενσωμάτωση συστημάτων σε τεχνολογίες ημιαγωγών επόμενης γενιάς, και θα πρέπει να εντείνει τη συνεργασία μεταξύ βασικών παραγόντων σε ολόκληρη την Ένωση, ενισχύοντας την εφοδιαστική και την αξιακή αλυσίδα των ημιαγωγών της Ένωσης, εξυπηρετώντας βασικούς βιομηχανικούς τομείς και δημιουργώντας νέες αγορές.
(6)
Οι επιχειρησιακοί στόχοι της πρωτοβουλίας που αναφέρονται στο άρθρο 4 παράγραφος 2 στοιχεία α) έως δ) του κανονισμού (ΕΕ) 2023/1781 («επιχειρησιακοί στόχοι 1 έως 4») θα πρέπει να υλοποιούνται μέσω δράσεων βασιζόμενων στην ισχυρή βάση γνώσεων που έχουν αποκτήσει η κοινή επιχείρηση ECSEL που θεσπίστηκε με τον κανονισμό (ΕΕ) αριθ.
561/2014 του Συμβουλίου (7), η οποία αντικαταστάθηκε από την κοινή επιχείρηση «Βασικές ψηφιακές τεχνολογίες».
Η κοινή επιχείρηση «Βασικές ψηφιακές τεχνολογίες» θα πρέπει να μετονομασθεί σε κοινή επιχείρηση «Μικροκυκλώματα» και να παρέχει χρηματοδοτική στήριξη, με τη χρήση οποιουδήποτε μέσου ή διαδικασίας που προβλέπεται στο πλαίσιο του προγράμματος «Ορίζων Ευρώπη» ή του πΨΕ, σε δράσεις που χρηματοδοτούνται στο πλαίσιο της πρωτοβουλίας.
Καθ’ όλη τη διάρκεια ζωής της κοινής επιχείρησης «Μικροκυκλώματα», ποσό έως 2,875 δισεκατ.
EUR θα πρέπει να διατεθεί στην πρωτοβουλία.
Από το ποσό αυτό, 1,450 δισεκατ.
EUR θα πρέπει να διατεθούν για δραστηριότητες ανάπτυξης ικανοτήτων για τους επιχειρησιακούς στόχους 1 έως 4 και 1,425 δισεκατ.
EUR θα πρέπει να διατεθούν για δραστηριότητες έρευνας και καινοτομίας που σχετίζονται με τους επιχειρησιακούς στόχους 1 έως 4.
Επιπλέον, 1,3 δισεκατ.
EUR θα πρέπει να διατεθούν σε δραστηριότητες έρευνας και καινοτομίας που δεν καλύπτονται από την πρωτοβουλία.
(7)
Οι δραστηριότητες που χρηματοδοτούνται από την κοινή επιχείρηση «Μικροκυκλώματα» θα πρέπει να καλύπτονται από ένα ενιαίο πρόγραμμα εργασιών, το οποίο θα πρέπει να εγκρίνεται από το διοικητικό συμβούλιο της κοινής επιχείρησης «Μικροκυκλώματα», το οποίο έχει συσταθεί σύμφωνα με το άρθρο 14 παράγραφος 1 του κανονισμού (ΕΕ) 2021/2085 («το διοικητικό συμβούλιο»).
Το πρόγραμμα εργασιών θα πρέπει να περιλαμβάνει δύο ειδικά τμήματα.
Το πρώτο ειδικό τμήμα θα πρέπει να περιλαμβάνει μία υποενότητα για δραστηριότητες ανάπτυξης ικανοτήτων για τους επιχειρησιακούς στόχους 1 έως 4 και μία υποενότητα για δραστηριότητες έρευνας και καινοτομίας που σχετίζονται με τους επιχειρησιακούς στόχους 1 έως 4.
Το δεύτερο ειδικό τμήμα θα πρέπει να είναι αφιερωμένο σε δραστηριότητες έρευνας και καινοτομίας που δεν καλύπτονται από την πρωτοβουλία.
(8)
Όλες οι δραστηριότητες έρευνας και καινοτομίας, συμπεριλαμβανομένων όσων σχετίζονται με την πρωτοβουλία, θα πρέπει να χρηματοδοτούνται μέσω του προγράμματος «Ορίζων Ευρώπη» για την υλοποίηση του στρατηγικού θεματολογίου έρευνας και καινοτομίας όπως ορίζεται στο άρθρο 2 σημείο 12 του κανονισμού (ΕΕ) 2021/2085.
Η υποενότητα που είναι αφιερωμένη σε δραστηριότητες ανάπτυξης ικανοτήτων θα πρέπει να χρηματοδοτείται μέσω του πΨΕ.
(9)
Το πρόγραμμα εργασιών θα πρέπει να περιλαμβάνει τους όρους πρόσβασης σε δημόσια χρηματοδοτούμενες υποδομές, όπως πιλοτικές εγκαταστάσεις και εγκαταστάσεις δοκιμών και τα κέντρα ικανοτήτων, να είναι ανοιχτό σε ευρύ φάσμα χρηστών και να παρέχει πρόσβαση με διαφάνεια και χωρίς διακρίσεις και με τους όρους της αγοράς, ή με βάση το κόστος συν το εύλογο περιθώριο κέρδους, για τις μεγάλες επιχειρήσεις, συμπεριλαμβάνοντας παράλληλα προτιμησιακή πρόσβαση ή μειωμένες τιμές για τις μικρές και τις μεσαίες επιχειρήσεις («ΜΜΕ») και τα πανεπιστημιακά ιδρύματα.
(10)
Πριν από την κατάρτιση του προγράμματος εργασιών, το συμβούλιο δημόσιων αρχών, λαμβάνοντας υπόψη τις συμβουλές των ιδιωτικών μελών για τη διασφάλιση της βιομηχανικής συνάφειας των δραστηριοτήτων που ορίζονται στο πρόγραμμα εργασιών και, κατά περίπτωση, τις συμβουλές του ευρωπαϊκού συμβουλίου για τους ημιαγωγούς και τις πληροφορίες από άλλα σχετικά ενδιαφερόμενα μέρη, θα πρέπει να περιγράφει συνοπτικά τα ειδικά τμήματα και τις σχετικές υποενότητες, συμπεριλαμβανομένων των αντίστοιχων προβλέψεων δαπανών τους.
Για τον σκοπό αυτό, το συμβούλιο δημόσιων αρχών θα πρέπει να περιλαμβάνει αποκλειστικά την Επιτροπή και τα κράτη μέλη.
Στη συνέχεια, με βάση την εν λόγω συνοπτική περιγραφή και το στρατηγικό θεματολόγιο έρευνας και καινοτομίας, ο εκτελεστικός διευθυντής της κοινής επιχείρησης «Μικροκυκλώματα», θα πρέπει να καταρτίζει το πρόγραμμα εργασιών τόσο για τα ειδικά τμήματα όσο και για τις σχετικές υποενότητες, καθώς και τις αντίστοιχες προβλέψεις δαπανών τους.
(7) Κανονισμός (ΕΕ) αριθ.
561/2014 του Συμβουλίου, της 6ης Μαΐου 2014, για τη σύσταση της κοινής επιχείρησης ECSE (ΕΕ L 169 της 7.6.2014, σ. 152).